FCSB a câștigat campionatul și se pregătește pentru preliminariile Ligii Campionilor, iar bucureștenii deja s-au axat pe transferuri. Sezonul nu este gata, întrucât mai au un meci de disputat, cu Rapid, dar deja a început mercato.
David Kiki este alegerea FCSB-ului pentru postul de fundaș stânga, unde bucureștenii au avut probleme. De-a lungul acestui sezon, bucureștenii s-au bazat pe Risto Radunovic, iar alte soluții au fost doar improvizații.
Ionuț Panțîru pare că nu se regăsește după accidentarea care l-a ținut departe de gazon trei ani. FCSB s-a văzut nevoită să improvizeze chiar cu Ovidiu Popescu, mijlocaș de meserie, care acum a semnat cu Universitatea Cluj.
Mihai Stoica a confirmat că David Kiki a semnat cu FCSB, care vine de la Farul Constanța. De altfel, managerul sportiv a spus că negocierile nu au avansat cu Risto Radunovic, care intră în ultimele 6 luni.
”(n.r. S-a mai avansat cu vreunul dintre jucători în perioada asta?) Kiki e semnat. Rămâne doar să facă vizita medicală. (n.r. Cu Radunovic au mai avansat negocierile?) Nu”, a spus Mihai Stoica, conform Orange Sport.
Horia Ivanovici, la emisiunea FANATIK SUPERLIGA, anunțase în exclusivitate transferul lui Kiki la FCSB. Moderatorul a spus, încă de acum o săptămână, că fundașul stânga va semna cu bucureștenii.
“Kiki va semna luni, 20 mai, cu FCSB. Este confirmat. Informaţiile FANATIK sunt că va semna pe doi ani, cu prelungire pe încă unul. Kiki va fi noul jucător al FCSB-ului. Va fi primul transfer important al FCSB-ului.
Nu e vorba de discuţii, Kiki este deja acontat de FCSB”, a dezvăluit Horia Ivanovici la FANATIK SUPERLIGA despre transferul lui David Kiki la FCSB, confirmat ulterior de Mihai Stoica.
De altfel, și Gigi Becali discutase despre Kiki. Latifundiarul din Pipera a spus că nu a dorit să îl semneze pe fundașul stânga până când nu se va termină campionatul. De asemenea, Gigi Becali a obținut și acordul lui Gheorghe Hagi să negocieze cu beninezul.
“Cu Kiki sunt aproape. Ei tot au insistat de 6 luni de zile. Nu am vrut să iau jucători de la Gică Hagi. Şi aşa m-am enervat aseară. Dacă eu n-am putut să îl ajut, poate se ajută el singur“, a spus Gigi Becali la FANATIK SUPERLIGA.